CELEX: 52018PC0599
Language: lt
Date: 2018-08-20
Title: Pasiūlymas TARYBOS ĮGYVENDINIMO SPRENDIMAS kuriuo Vengrijai leidžiama nustatyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių

EUROPOS KOMISIJA
            Briuselis, 2018 08 20
            COM(2018) 599 final
            2018/0314(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Vengrijai leidžiama nustatyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių 
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų leidžiančias nukrypti specialias priemones, kad būtų supaprastinta PVM rinkimo procedūra arba užkirstas kelias tam tikrų formų mokesčių vengimui ar sukčiavimui.
            
            
               raštu (jį Komisija užregistravo 2018 m. vasario 6 d.) Vengrija paprašė leidimo nukrypti nuo PVM direktyvos 26 straipsnio 1 dalies a punkto, 168 ir 168a straipsnių ir apriboti teisę į PVM, mokamo už lengvųjų automobilių nuomą Vengrijoje, atskaitą. Vadovaudamasi PVM direktyvos 395 straipsnio 2 dalimi, 2018 m. birželio 8 d. raštais Komisija pranešė kitoms valstybėms narėms apie Vengrijos prašymą. 2018 m. birželio 11 d. raštu Komisija pranešė Vengrijai turinti visą informaciją, kuri, jos nuomone, yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               PVM direktyvos 168 ir 168a straipsniuose nustatyta, kad apmokestinamasis asmuo turi teisę į PVM, mokėtino už apmokestinamiesiems sandoriams įsigytas prekes ir paslaugas, atskaitą. Tos direktyvos 26 straipsnio 1 dalies a punkte reikalaujama prekių, kurios yra įmonės turto dalis, naudojimą asmeninėms reikmėms laikyti paslaugų teikimu už atlygį, jeigu PVM už šias prekes gali būti įtrauktas į PVM atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeninėms reikmėms. 
            
            
               Apmokestinamieji asmenys Vengrijoje šiuo metu gali atskaityti PVM, taikomą lengvųjų automobilių nuomai, kai tas lengvasis automobilis naudojamas apmokestinamojo asmens apmokestinamai ekonominei veiklai vykdyti. Todėl apmokestinamieji asmenys turi įrodyti, kiek jie naudoja savo lengvuosius automobilius verslo reikmėms. 
            
            
               Vengrija teigia, kad tokią sistemą taikyti sudėtinga. Kelionės žurnalų pildymas yra didelė našta apmokestinamiesiems asmenims, nes jie turi šiuos žurnalus pildyti, o mokesčių administracijos – tikrinti. Vengrijos teigimu, dažnai sunku nustatyti ir pagrįsti dokumentais, kada automobilis naudojamas asmeninėms, o kada – verslo reikmėms, jei darbuotojas naudoja automobilį po darbo ir ne darbo dienomis. Iš patikrinimų matyti, kad dažnai apmokestinamieji asmenys kelionės žurnalus pildo neteisingai ir juos sunku patikrinti. 
            
            
               Todėl remdamasi PVM direktyvos 395 straipsniu, Vengrija prašo leidimo nukrypti nuo PVM direktyvos 26 straipsnio 1 dalies a punkto, 168 ir 168a straipsnių ir apriboti teisę į PVM, mokamo už lengvųjų automobilių nuomą Vengrijoje, atskaitą iki tam tikros procentinės dalies. Taigi įmonėms nereikėtų įtraukti į apskaitą mokesčio už transporto priemonės naudojimą asmeninėms reikmėms. Taip supaprastinama sistema visoms susijusioms šalims ir kartu užkertamas kelias mokesčių vengimui ar slėpimui neteisingai tvarkant apskaitą. 
            
            
               Teisės į atskaitą apribojimas turėtų būti taikomas PVM, mokamam už lengvųjų automobilių, kurie naudojami ne tik verslo reikmėms, nuomą. Lengvieji automobiliai, kuriems taikoma ši priemonė – motorinės transporto priemonės, kuriais gali būti vežami ne daugiau kaip devyni asmenys ir kurių didžiausioji leidžiamoji masė neviršija penkių tonų. Prekėms vežti skirtoms transporto priemonėms, specialios paskirties transporto priemonėms (t. y. autokranams, priešgaisriniams automobiliams, automobilinėms betonmaišėms), transporto priemonėms, kuriomis gali būti vežami dešimt arba daugiau kaip dešimt asmenų, traktoriams ir priekaboms teisės į PVM atskaitą ribojimas nebūtų taikomas – šioms transporto priemonėms būtų taikomos įprastinės taisyklės.  
            
            
               Remdamasi įmonių automobilių naudojimo asmeninėms reikmėms skaičiavimais, Vengrija teigia, kad vidutinis naudojimas asmeninėms reikmėms – maždaug 40–60 %. Todėl Vengrijos prašymu atskaita turėtų būti apribota 50 %. 
            
            
               Apmokestinamieji asmenys, nenorintys taikyti 50 % atskaitos apribojimo ir norintys taikyti PVM atskaitą iki tam tikros faktinio naudojimo verslo reikmėms dalies, turėtų galėti tai daryti su sąlyga, kad turės išsamius nuomojamų automobilių naudojimo verslo reikmėms įrodymus. 
            
            
               Nukrypti leidžianti nuostata turėtų būti taikoma nuo 2019 m. sausio 1 d. ir jai reikėtų nustatyti galiojimo terminą iki 2021 m. gruodžio 31 d., kad būtų galima įvertinti, ar apribojimu atskaityti iki 50 % vis dar teisingai parodomas bendras pasidalijimas tarp naudojimo verslo ir asmeninėms reikmėms. Bet koks prašymas pratęsti terminą kartu su ataskaita, kurioje peržiūrima taikoma procentinė dalis, turėtų būti pateiktas Komisijai ne vėliau kaip 2021 m. kovo 31 d. 
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas, susijusias su teise į atskaitą, buvo leista taikyti ir kitoms valstybėms narėms. 
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, taikomą lengviesiems automobiliams. 
            
            
               
                  Nepaisant ankstesnių iniciatyvų nustatyti taisykles, kurioms išlaidų kategorijoms galėtų būti taikomi atskaitos teisės apribojimai
                     2
                  , tokia nukrypti leidžianti nuostata yra tinkama, kol tos taisyklės bus suderintos ES lygmeniu. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių surinkimą ir kovoti su tam tikrų formų mokesčių vengimu ar slėpimu. Visų pirma, kadangi įmonės gali pasinaudoti galimybe deklaruoti ne visus įsipareigojimus, o mokesčių administratoriams tektų papildoma kilometražo tikrinimo našta, taikant 50 % apribojimą būtų supaprastintas PVM surinkimas konkrečiame sektoriuje.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Vengrijos prašymu ir skirtas tik šiai valstybei narei. 
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė. 
               
            
            
               •Poveikio vertinimas
            
            
               
                  Pasiūlymu siekiama supaprastinti mokesčio surinkimo tvarką ir kovoti su PVM vengimu, todėl jo poveikis gali būti teigiamas tiek įmonėms, tiek administracijoms. Vengrija nurodė šį sprendimą kaip tinkamą priemonę, jis panašus į kitas anksčiau taikytas ir dabar taikomas nukrypti leidžiančias nuostatas.
               
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Į pasiūlymą įtraukta laikino galiojimo sąlyga. Nustatytas automatinis galiojimo terminas – 2021 m. gruodžio 31 d.
               
            
         
         
            
               
                  Jeigu Vengrija norėtų, kad šią nukrypti leidžiančią priemonę būtų leista toliau taikyti po 2021 m., ne vėliau kaip 2021 m. kovo 31 d. reikėtų pateikti Komisijai ataskaitą, kurioje būtų peržiūrėtas procentinės dalies apribojimas, ir prašymą leisti toliau taikyti tokią priemonę.
               
            
            
               2018/0314 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Vengrijai leidžiama nustatyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  3
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštu (jį Komisija užregistravo 2018 m. vasario 6 d.) Vengrija paprašė leidimo nukrypti nuo Direktyvos 2006/112/EB, kuria reglamentuojama teisė atskaityti su lengvųjų automobilių nuoma susijusį pirkimo PVM, nuostatų;
            
            
               (2)Vengrijos prašymą 2018 m. birželio 8 d. raštu Komisija nusiuntė valstybėms narėms. 2018 m. birželio 11 d. raštu Komisija pranešė Vengrijai turinti visą informaciją, kuri, jos nuomone, yra būtina prašymui įvertinti.
            
            
               (3)Direktyvos 2006/112/EB 168 ir 168a straipsniuose nustatoma apmokestinamojo asmens teisė atskaityti pridėtinės vertės mokestį (PVM), mokėtiną už apmokestinamojo asmens įsigytas prekes ir paslaugas, jeigu jos naudojamos to asmens apmokestinamiesiems sandoriams. Direktyvos 2006/112/EB 26 straipsnio 1 dalies a punkte nustatytas reikalavimas į PVM apskaitą įtraukti veiklai skirto turto naudojimą apmokestinamojo asmens arba jo darbuotojų asmeninėms reikmėms arba, platesne prasme, kitoms nei to asmens verslo reikmėms; 
            
            
               (4)Apmokestinamieji asmenys Vengrijoje šiuo metu gali atskaityti PVM, taikomą lengvųjų automobilių nuomai, kai tas lengvasis automobilis naudojamas apmokestinamojo asmens apmokestinamai ekonominei veiklai vykdyti. Kad galėtų pasinaudoti šia PVM atskaita, apmokestinamieji asmenys turi įrodyti, kiek jie naudoja savo lengvuosius automobilius verslo reikmėms; 
            
            
               (5)Vengrijos teigimu, tokią sistemą taikyti sudėtinga. Tiksliai nustatyti, kada turtas naudojamas ne verslo reikmėms, dažnai yra labai sunku, ir net tais atvejais, kai tai padaryti galima, naudojamas mechanizmas dažnai yra didelė našta jo naudotojams; 
            
            
               (6)todėl Vengrija paprašė specialios priemonės, pagal kurią PVM suma, taikoma išlaidoms, kurias leidžiama atskaityti ir kurios yra susijusios su lengvųjų automobilių, kurie naudojami ne vien tik verslo reikmėms, nuoma, turėtų būti vienodo dydžio procentinė norma. Remdamasi skaičiavimais, Vengrija daro išvadą, kad tinkamiausia atskaitos riba – 50 %. Be to, reikalavimas įtraukti į apskaitą PVM, mokėtiną už lengvųjų automobilių naudojimą ne verslo reikmėms, turėtų būti laikinai netaikomas, jeigu tokiems automobiliams taikomas 50 % atskaitos apribojimas; 
            
            
               (7)pagal prašomą leidimą teisės į atskaitą apribojimas turėtų būti taikomas PVM, mokėtinam už lengvųjų automobilių, kuriais gali būti vežami ne daugiau kaip devyni asmenys ir kurių didžiausioji leidžiamoji masė neviršija penkių tonų, nuomą. Prekėms vežti skirtoms transporto priemonėms, specialios paskirties transporto priemonėms (t. y. autokranams, priešgaisriniams automobiliams, automobilinėms betonmaišėms), transporto priemonėms, kuriomis gali būti vežami dešimt arba daugiau kaip dešimt asmenų, traktoriams ir priekaboms teisės į PVM atskaitą apribojimas netaikomas; 
            
            
               (8)apmokestinamieji asmenys, nenorintys taikyti 50 % atskaitos apribojimo ir norintys taikyti PVM atskaitą iki tam tikros faktinio naudojimo verslo reikmėms dalies, turėtų galėti tai daryti remdamiesi išsamiais naudojimo verslo reikmėms įrodymais; 
            
            
               (9)tiksliai nustatyti, kada turtas naudojamas ne verslo reikmėms, dažnai yra labai sunku, ir net tais atvejais, kai tai padaryti galima, naudojamas mechanizmas dažnai yra didelė našta jo naudotojams. Taikant prašomą priemonę, nebereikia tvarkyti tarnybinių automobilių naudojimo asmeninėms reikmėms apskaitos ir kartu užkertamas kelias mokesčių vengimui neteisingai tvarkant apskaitą. Todėl tikslinga Vengrijai suteikti leidimą taikyti prašomą priemonę; 
            
            
               (10)specialiosios priemonės taikymo laikotarpis turėtų būti apribotas, kad būtų galima peržiūrėti nukrypti leidžiančios priemonės būtinybę ir veiksmingumą ir naudojimo verslo ir ne verslo reikmėms normą;
            
         
         
            
               (11)jeigu Vengrija mano, kad leidimą būtina toliau taikyti po 2021 m., ne vėliau kaip 2021 m. kovo 31 d. ji turėtų pateikti Komisijai ataskaitą, kurioje būtų pateikta taikomos procentinės dalies peržiūra kartu su prašymu pratęsti leidimą;
            
            
               (12)nukrypti leidžianti nuostata turės tik nedidelį poveikį bendrai mokesčių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 168 ir 168a straipsnių, Vengrijai leidžiama iki 50 % apriboti teisę atskaityti pridėtinės vertės mokestį (PVM), taikomą išlaidoms, susijusioms su lengvaisiais automobiliais, kurie naudojami ne vien verslo reikmėms.
            
            
               2 straipsnis
            
            
               Nukrypstant nuo Direktyvos 2006/112/EB 26 straipsnio 1 dalies a punkto, lengvojo automobilio, įtraukto į apmokestinamojo asmens veiklai skirtą turtą, naudojimo ne verslo reikmėms Vengrija nelaiko paslaugų teikimu už atlygį, kai tam automobiliui taikomas apribojimas, leidžiamas pagal šio sprendimo 1 straipsnį.
            
            
               3 straipsnis
            
            
               1 ir 2 straipsniai taikomi tik lengviesiems automobiliams, kuriais gali būti vežami ne daugiau kaip devyni asmenys ir kurių didžiausioji leidžiamoji masė neviršija penkių tonų. 
            
            
               4 straipsnis
            
            
               1 ir 2 straipsniai netaikomi šių kategorijų lengviesiems automobiliams:
            
            
               –prekėms vežti skirtoms transporto priemonėms, 
            
            
               –specialios paskirties transporto priemonėms (t. y. autokranams, priešgaisriniams automobiliams, automobilinėms betonmaišėms), 
            
            
               –transporto priemonėms, kuriomis gali būti vežami dešimt arba daugiau kaip dešimt asmenų), 
            
            
               –traktoriams, 
            
            
               –priekaboms. 
            
            
               5 straipsnis
            
            
               Šis sprendimas taikomas nuo 2019 m. sausio 1 d. iki 2021 m. gruodžio 31 d. 
            
            
               Visi prašymai pratęsti šiame sprendime numatyto leidimo galiojimą kartu su ataskaita, kurioje peržiūrima 1 straipsnyje nustatyta procentinė dalis, Komisijai pateikiami ne vėliau kaip 2021 m. kovo 31 d.
            
            
               6 straipsnis
            
         
         
            
               Šis sprendimas skirtas Vengrijai. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        COM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d. (OL C 153, 2014 5 21, p. 3). 
               
               
                  
                     (3)
                  
                        OL L 347, 2006 12 11, p. 1.